29.9.2023
RO
Jurnalul Oficial al Uniunii Europene
C 344/91
Figura 6
Acoperirea rețelelor fixe VHCN în UE.
Date istorice, traiectoria deceniului digital (DD) și traiectoria de referință până în 2030
Indicatorul actual pentru rețelele VHCN fixe, bazat pe indicatorul actual al indicelui economiei și societății digitale, acoperă rețelele capabile în prezent să asigure conectivitatea la nivel de gigabit.
Totuși, printre ele se pot regăsi și rețele care nu asigură în prezent conectivitate la nivel de gigabit, mai ales în condiții de vârf.
Acesta este, de exemplu, cazul rețelelor DOCSIS 3.1, care nu au instalat fibră optică suficient de aproape de utilizatorul final.
Cu toate acestea, în prezent nu este posibil să se realizeze o cartografiere corespunzătoare care să excludă astfel de rețele din măsurători.
În consecință, valorile măsurate și traiectoria de referință preconizată pot fi mai mari decât acoperirea efectivă.
În plus, modernizarea rețelelor DOCSIS 3.0, care acoperă în prezent 11 % dintre locuințe, va avea un impact foarte restrâns asupra conectivității rurale.
În sfârșit, nu toate rețelele FTTP sunt dimensionate suficient încât să asigure viteze de ordinul gigabiților în momente de vârf.
Prin urmare, sunt necesare mai multe investiții în rețeaua de acces, dar și în magistrală și în partea de backhaul a rețelei pentru a face față creșterii exponențiale a nevoilor de transmitere a datelor preconizate pentru 2030 și ulterior.
Pe lângă modernizarea rețelelor de acces la fibră optică, vor fi necesare investiții suplimentare în hardware și software (14).
Având în vedere cele de mai sus, se vor desfășura lucrări suplimentare pentru a conveni asupra unei metodologii comune pentru un ICP care să măsoare conectivitatea la nivel de gigabit.
Se va putea realiza astfel o comparație a datelor la nivelul UE cu privire la calitatea serviciilor infrastructurilor VHCN capabile să furnizeze 1 Gbps în condiții de vârf.
Având în vedere aceste limite metodologice ale indicatorului-cheie de performanță, se poate observa că, pe baza datelor disponibile în prezent, rețelele fixe VHCN care au capacitatea de a oferi conectivitate la nivel de gigabit acopereau 73 % dintre gospodăriile din UE în 2022, în creștere față de 70 % în anul anterior, și se preconizează că vor ajunge la 94 % până la sfârșitul perioadei de previzionare.
Această creștere a fost determinată de instalarea rețelelor de fibră optică (FTTP), care acopereau 56 % dintre gospodăriile din UE în 2022.
Restul de 27 % dintre gospodării care nu sunt încă acoperite de VHCN vor primi acces în principal prin instalarea de noi FTTP, ceea ce va necesita eforturi susținute.
Nu ar trebui exclus ca o parte semnificativă a zonelor rurale să necesite rețele fixe cu acces 5G pe suport radio pentru a fi acoperite.
Decalajele din regiunile rurale continuă să fie o problemă predominantă, întrucât 55 % dintre gospodăriile din aceste zone nu sunt încă acoperite de VHCN.
Acest factor creează obstacole suplimentare în calea extinderii serviciilor până la atingerea acoperirii complete.
Costul marginal al conectării unei gospodării crește substanțial atunci când se ajunge în zonele rurale.
Pentru a urmări progresul acoperirii FTTP, astfel cum se subliniază în „Decizia de punere în aplicare privind ICP”, și pentru a interpreta mai bine datele privind acoperirea VHCN, pentru acest indicator se stabilește și o traiectorie la nivelul Uniunii (Figura 7).
Conform estimărilor de la nivelul traiectoriei de referință, se preconizează că FTTP va ajunge la 87 % dintre gospodăriile din UE până în 2030.
(14) Opțiunile de dezvoltare și achiziții în domeniul IT vor face obiectul aprobării prealabile de către Consiliul pentru tehnologia informației și securitate cibernetică al Comisiei Europene.